
สภาเทศบาลตำบลหนองพ้อ สมัยสามัญ สมัยที่ 4 ประจำปี พ.ศ. 2565 (ครั้งที่ 1)
วันที่ 25 พฤศจิกายน  2565 เวลา 09.30 น.
ณ ห้องประชุมสภาเทศบาลตำบลหนองพ้อ
ผู้มาประชุม
	ลำดับที่
	ชื่อ-สกุล
	ตำแหน่ง
	ลายมือชื่อ
	หมายเหตุ

	1
	นายกมล   ฉิมรักษ์
	ประธานสภาเทศบาล
	กมล  ฉิมรักษ์
	

	2
	นายสมเกียรติ  เกื้อชู
	รองประธานสภา
	สมเกียรติ  เกื้อชู
	

	3
	นายทวี  แสงปาน
	สมาชิกสภาเขต 1
	ทวี  แสงปาน
	

	4
	นายไพจิตร  ฉิมรักษ์
	สมาชิกสภาเขต 1
	ไพจิตร  ฉิมรักษ์
	

	5
	นายบุญเลิศ  สงคง
	สมาชิกสภาเขต 1
	บุญเลิศ  สงคง
	

	6
	นายอุทัย  บุตรดาซุย
	สมาชิกสภาเขต 1
	อุทัย  บุตรดาซุย
	

	7
	นายวิเชียร  บัวเนียม
	สมาชิกสภาเขต 2
	วิเชียร  บัวเนียม
	

	8
	นายปรีชา  ชาญเมธี
	สมาชิกสภาเขต 2
	ปรีชา  ชาญเมธี
	

	9
	นายวีรวัฒน์  คงพรม
	สมาชิกสภาเขต 2
	วีรวัฒน์  คงพรม
	


ผู้ไม่มาประชุม
	ลำดับที่
	ชื่อ-สกุล
	ตำแหน่ง
	ลายมือชื่อ
	หมายเหตุ

	1
	นายอุทัย  ศิริรัตน์
	สมาชิกสภาเขต 1
	-
	ลา

	2
	ร.ต.สมหมาย  หนูเมฆ
	สมาชิกสภาเขต 2
	-
	ลา

	3
	นายศุภชัย  ชูเนียม
	สมาชิกสภาเขต 2
	-
	ลา


ผู้เข้าร่วมประชุม
	ลำดับที่
	ชื่อ-สกุล
	ตำแหน่ง
	ลายมือชื่อ
	หมายเหตุ

	1
	นายไตรศักดิ์  รักใหม่
	นายกเทศมนตรีฯ
	ไตรศักดิ์  รักใหม่
	

	2
	นายเจษฎา  เลาแก้วหนู
	รองนายกเทศมนตรี
	เจษฎา  เลาแก้วหนู
	

	3
	นายสายัณห์ รักปาน
	ที่ปรึกษานายกเทศมนตรี
	สายัณห์ รักปาน
	

	4
	นางสาวชนะทีปกร คงศรีทอง
	ปลัดเทศบาล
	ชนะทีปกร คงศรีทอง
	

	5
	นางสาวพันธุ์ทิพย์ ทองเดช
	นายช่างเขียนแบบ
	พันธุ์ทิพย์ ทองเดช
	

	6
	ร.ต.ต ธนกร  บุญสนิท
	รอง สวป(ป)
	ธนกร  บุญสนิท
	

	7
	นางจันทร์สุดา  ฉิมรักษ์
	นักจัดการงานทั่วไป
	จันทร์สุดา  ฉิมรักษ์
	


เริ่มประชุม เวลา 09.30 น.
ประธานสภา	เรียนสมาชิกสภาเทศบาลตำบลหนองพ้อทุกท่าน ขณะนี้ได้มีสมาชิกสภาเข้าประชุมครบองค์ประชุม แต่เนื่องจากในครั้งนี้ไม่มีเลขานุการสภาเทศบาลตำบลหนองพ้อ เนื่องจากนายมนตรี จันทร์น้อย อดีตหัวหน้าสำนักปลัดได้ลาออกจากตำแหน่งเลขานุการการสภาเทศบาล โดยยื่นหนังสือลาออกต่อประธานสภามีผลตั้งแต่วันที่ 20 ตุลาคม 2565 จึงทำให้เลขานุการสภาพ้นจากตำแหน่งตามข้อ 18/1 (2) ดังนั้นผมจึงขอให้ท่านสมาชิกสภาเลือกสมาชิกสภาท้องถิ่นหรือพนักงานเทศบาลคนหนึ่งคนใดเป็นผู้ปฏิบัติหน้าที่เลขานุการเฉพาะในการประชุมในคราวนี้ โดยให้นำความในข้อ 13 มาบังคับใช้โดยอนุโลม กล่าวคือให้ท่านสมาชิกมีสิทธิเสนอชื่อสมาชิกสภาหรือพนักงานเทศบาลที่ตนเห็นว่าสมควรให้ปฏิบัติหน้าที่เลขานุการชั่วคราวโดยผู้เสนอชื่อต้องมีผู้รับรอง 2 คน ครับ ดังนั้นจึงขอเชิญท่านสมาชิกสภาเสนอชื่อครับ เชิญท่านสมาชิกเสนอครับ
นายสมเกียรติ  เกื้อชู	กราบเรียนท่านประธานสภาที่เคารพ กระผมนายสมเกียรติ  เกื้อชู สมาชิกสภาเทศบาลตำบลหนองพ้อ เขตเลือกตั้งที่ 1 ผมขอเสนอเลขานุการสภาชั่วคราว ผมขอเสนอนางสาวชนะทีปกร  คงศรีทอง ปลัดเทศบาลตำบลหนองพ้อ เป็นผู้ทำหน้าที่เลขานุการสภาชั่วคราว ครับ ขอบคุณครับ
ประธานสภา	ผู้รับรองจำนวน 2 ท่าน ครับ
· นายวิเชียร  บัวเนียม
· นายอุทัย บุตรดาซุย
ประธานสภา	มีท่านอื่นจะเสนอใครอีกไหมครับ ไม่มีนะครับ กรณีเสนอชื่อแทนตำแหน่งหนึ่งคนให้ถือว่าผู้นั้นได้รับเลือกตามข้อ 14 ระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ.2547 และแก้ไขเพิ่มเติมถึงฉบับที่ 3 พ.ศ.2565 เชิญเลขานุการสภาชั่วคราวปฏิบัติหน้าที่ครับ
เลขานุการสภาชั่วคราว	ขอบคุณท่านประธานสภาและสมาชิกสภาทุกท่านนะครับที่ได้คัดเลือกผมเป็นเลขาสภาชั่วคราว ลำดับต่อไปเมื่อองค์ประชุมพร้อม ก็ขอกราบเรียนเชิญท่านประธานสภา จุดธูปเทียนและดำเนินการประชุมตามระเบียบวาระการประชุมต่อไปครับ
ประธานสภา	กล่าวเปิดประชุมสภาเทศบาลตำบลหนองพ้อ  สมัยสามัญ สมัยที่ 4 ครั้งที่ 1/2565 วันที่ 25 พฤศจิกายน พ.ศ.2565 เวลา 09.30 น. ณ ห้องประชุมสภาเทศบาลตำบลหนองพ้อ ตามระเบียบวาระดังนี้
ระเบียบวาระที่ 1		เรื่องที่ประธานแจ้งที่ประชุมทราบและให้ถือปฏิบัติ
ประธานสภา	ระเบียบกระทรวงมหาดไทยว่าด้วยการลาของผู้บริหารท้องถิ่น ผู้ช่วยผู้บริหารท้องถิ่น สมาชิกสภาท้องถิ่น 1.การลาป่วย สมาชิกสภาท้องถิ่น ผู้ใดประสงค์จะลาป่วยเพื่อรักษาตัวให้เสนอใบลาก่อนหรือในวันที่ลาเว้นแต่ในกรณีจำเป็นจะเสนอหรือจัดส่งใบลาในวันแรกที่มาปฏิบัติงานก็ได้ 2. การลากิจส่วนตัวและการลาพักผ่อน สมาชิกสภาท้องถิ่นผู้ใดจะลากิจ ลาส่วนตัว หรือลาพักผ่อน จะต้องได้รับอนุญาตก่อนจึงจะลาได้ เว้นแต่การลากิจส่วนตัวนั้นมีเหตุจำเป็นและไม่สามารถรอรับการอนุญาตได้ทันจะเสนอใบลาหลังจากนั้นก็ได้ แต่ต้องรีบชี้แจงเหตุผลให้ผู้มีอำนาจพิจารณาอนุญาตทราบโดยเร็ว ส่วนการลาคลอดเราไม่มีสมาชิกผู้หญิงนะครับ
ระเบียบวาระที่  2	เรื่องรับรองรายงานการประชุม
ประธานสภา	รายละเอียดก็อยู่ในมือท่านสมาชิกสภาเทศบาลตำบลหนองพ้อเรียบร้อยแล้วครับ ท่านใดจะแก้ไขเพิ่มเติมเชิญเลยครับ เชิญเลขานุการสภาชั่วคราวสรุปพอสังเขปครับ
เลขานุการสภาชั่วคราว	เรียนประธานสภานะครับ สมาชิกสภา ผู้เข้าร่วมประชุมทุกท่านนะครับ สำหรับระเบียบวาระที่ 2 เรื่องรับรองรายงานการประชุมครั้งที่แล้ว ตามระเบียบกระทรวงมหาดไทยว่าด้วยข้อบังคับการประชุมสภาท้องถิ่น ฉบับที่ 2 พ.ศ.2547 และแก้ไขเพิ่มเติมถึงฉบับที่ 3 พ.ศ.2565 ข้อ 33 กำหนดไว้ว่ารายงานการประชุมสภาท้องถิ่นต้องให้คณะกรรมการตรวจสอบรายงานการประชุมได้ตรวจสอบและให้ทำสำเนารายงานการประชุมซึ่งคณะกรรมการตรวจรายงานการประชุมได้ตรวจสอบแล้วขึ้นอย่างน้อยสองฉบับ เพื่อให้สมาชิกสภาท้องถิ่นได้มีโอกาสตรวจดูได้ก่อนเวลาประชุมไม่น้อยกว่าหนึ่งวันเพื่อให้สภาท้องถิ่นรับรองรายงานการประชุมนั้น วรรคสองการแก้ไขถ้อยคำในรายงานการประชุมให้กระทำโดยมติของที่ประชุมสภาท้องถิ่น วรรคสามรายงานการประชุมสภาท้องถิ่นทุกครั้ง อย่างน้อยจะต้องมีรายชื่อสมาชิกสภาท้องถิ่นที่มาประชุม ลาประชุม และขาดประชุม วรรคสี่ให้เลขานุการสภาท้องถิ่นปิดประกาศรายงานการประชุม ณ สำนักงานองค์กรปกครองส่วนท้องถิ่น เพื่อให้ประชาชนทั่วไปทราบ วรรคท้ายข้อความใดๆ อันเกี่ยวกับความปลอดภัยหรือประโยชน์สำคัญขององค์กรปกครองส่วนท้องถิ่นผู้บริหารท้องถิ่นหรือสมาชิกสภาท้องถิ่นไม่น้อยกว่าหนึ่งในสามของสมาชิกสภาท้องถิ่นทั้งหมดเท่าที่มีอยู่อาจเสนอญัตติด้วยวาจาขอมิให้โฆษณา ถ้าที่ประชุมสภาท้องถิ่นมีมติเห็นชอบก็ให้เป็นไปตามที่ร้องขอ ซึ่งจากการตรวจสอบเอกสารนะครับการประชุมสภา สมัยวิสามัญสมัยที่ 1 ประจำปี พ.ศ.2565 นะครับ ครั้งที่ 1 เมื่อวันที่ 29 กันยายน 2565  เวลา 09.30 น. การประชุมในครั้งนั้นมีผู้มาประชุมทั้งหมด 12 ท่านรวมท่านเลขาสภาด้วยนะครับ และก็มีผู้ไม่มา 1 ท่าน ก็คือท่านสมหมาย หนูเมฆ นะครับ ส่วนผู้เข้าร่วมประชุมก็มีจำนวน 10 ท่านนะครับ รายละเอียดอยู่ในมือท่านแล้ว สำหรับรายงานการประชุมในครั้งนี้นะครับ คณะกรรมการผู้ตรวจรายงานการประชุมซึ่งสภาได้แต่งตั้งไว้จำนวน 3 ท่านนะครับ ซึ่งประกอบไปด้วย นายอุทัย  ศิริรัตน์ เป็นประธานกรรมการตรวจรายงานการประชุม นายอุทัย  บุตรดาซุย เป็นกรรมการตรวจรายงานการประชุม และ นายไพจิตร ฉิมรักษ์ เป็นเลขานุการกรรมการตรวจรายงานการประชุม ซึ่งกรรมการทั้ง 3 ท่านได้ตรวจรายงานการประชุมแล้วในชั้นต้น คณะกรรมการก็ได้ตรวจมาเป็นลำดับและเป็นที่น่าเชื่อถือได้        นะครับก็จึงเรียนมาเพื่อให้สมาชิกสภาได้พิจารณาและก็รับรองรายงานการประชุมต่อไปครับ เรียนเชิญครับ
ประธานสภา	ครับสมาชิกท่านใดจะขอแก้ไขเชิญเลยครับ มีไหมครับ ถ้าไม่มีผมขอมติเลยครับ สมาชิกท่านใดมีมติรับรองรายงานการประชุมสภาเทศบาลตำบลหนองพ้อ สมัยวิสามัญสมัยที่ 1 ประจำปี พ.ศ.2565 ครั้งที่ 1 เมื่อวันที่ 29 กันยายน 2565 โปรดยกมือครับ
มติที่ประชุม	รับรองรายงานการประชุม
ประธานสภา	มติที่ประชุมรับรองรายงานการประชุมด้วยเสียงเอกฉันท์ครับ
ระเบียบวาระที่ 3	เรื่องเพื่อพิจารณา
	3.1 ญัตติการเลือกเลขานุการสภาเทศบาลตำบลหนองพ้อ แทนตำแหน่งที่ว่าง เชิญเลขาชั่วคราวครับ
เลขานุการสภาชั่วคราว	กรณีตามข้อ 15 แห่งระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ.2547  แก้ไขเพิ่มเติมถึงฉบับที่ 3 พ.ศ.2565 ในข้อ 15 (2) กรณีเลขานุการสภาท้องถิ่นให้สภาท้องถิ่นเลือกเลขานุการสภาท้องถิ่นแทนตำแหน่งที่ว่างในการประชุมสภาท้องถิ่นที่มีขึ้นคราวแรกนับแต่วันที่ตำแหน่งว่างลง ภายใต้ข้อบังคับ ข้อ 13 วิธีการเลือกเลขานุการสภาท้องถิ่น ให้นำความข้อ 8 มาบังคับใช้โดยอนุโลม เมื่อสภาท้องถิ่นมีมติเลือกเลขาสภาท้องถิ่นแล้ว ให้เลขานุการสภาท้องถิ่นชั่วคราวพ้นจากตำแหน่ง ครับในส่วนวิธีการเลือก ข้อ 8 โดยสรุปคือ ให้มีการเสนอรายชื่อ จำนวน 1 ท่าน มีผู้รับรอง 2 ท่าน ต่อจากนั้นถ้าหากไม่มีการเสนอชื่อเพิ่มเติม มีการเสนอชื่อท่านเดียว ก็ให้ถือว่า ผู้นั้นได้รับการคัดเลือก นี่คือระเบียบข้อกฎหมายที่เกี่ยวข้องกับการเลือกเลขานุการสภาเทศบาลตำบลหนองพ้อ จึงเรียนมาเพื่อให้ท่านสมาชิกสภาดำเนินการต่อไปครับ
ประธานสภา	เชิญท่านสมาชิกเสนอเลขานุการสภาเทศบาลตำบลหนองพ้อ เชิญครับ
สมเกียรติ  เกื้อชู	เรียนท่านประธานสภาที่เคารพ ผมนายสมเกียรติ  เกื้อชู สมาชิกสภาเทศบาลตำบลหนองพ้อ เขตเลือกตั้งที่ 1 ผมขอเสนอเลขานุการสภา      ขอเสนอปลัดชนะทีปกร  คงศรีทอง เป็นเลขานุการสภาครับ ขอบคุณครับ
ประธานสภา	ครับ ขอผู้รับรอง 2 ท่านครับ
	ผู้รับรอง 2 ท่าน คือ
	1.นายวิเชียร  บัวเนียม
	2.นายไพจิตร  ฉิมรักษ์
ประธานสภา	มีท่านใดจะเสนอชื่ออื่นเพิ่มเติมไหมครับ ไม่มีนะครับ ถ้าไม่มีก็ถือว่ามีมติเป็นเอกฉันท์นะครับ
ประธานสภา	ญัตติที่ 3.2 ญัตติร่างระเบียบสภาเทศบาลตำบลหนองพ้อ ว่าด้วยการดำเนินการของประชาชนในการเข้าชื่อเสนอข้อบัญญัติท้องถิ่น พ.ศ.2565 ด้วยกรมส่งเสริมการปกครองท้องถิ่น แจ้งว่าพระราชบัญญัติการเข้าชื่อเสนอข้อบัญญัติท้องถิ่น พ.ศ.2565 ได้ประกาศในราชกิจจานุเบกษาเมื่อวันที่ 24 กุมภาพันธ์ 2565 และมีผลบังคับใช้ตั้งแต่วันถัดจากวันประกาศในราชกิจจานุเบกษาเป็นต้นไป โดยมาตรา 9 กำหนดให้ผู้มีสิทธิเข้าชื่อเสนอข้อบัญญัติท้องถิ่นที่ประสงค์ให้องค์กรปกครองส่วนท้องถิ่นจัดทำร่างข้อบัญญัติท้องถิ่นหรือเชิญชวนให้ร่วมเข้าชื่อ ให้ยื่นคำร้องต่อประธานสภาท้องถิ่นตามระเบียบที่ประธานสภาท้องถิ่นกำหนด โดยความเห็นชอบของสภาท้องถิ่น ดังนั้นเพื่อให้การดำเนินการเป็นไปตามวัตถุประสงค์ของกฎหมาย จึงได้จัดทำตัวอย่างร่างระเบียบสภาองค์การบริหารส่วนจังหวัด สภาเทศบาล สภาองค์การบริหารส่วนตำบล สภาเมืองพัทยา ว่าด้วยการดำเนินการของประชาชนในการเข้าชื่อเสนอข้อบัญญัติท้องถิ่น พ.ศ......สำหรับประกอบการพิจารณาจัดทำระเบียบของสภาท้องถิ่นตามความเหมาะสมกับบริบทของท้องถิ่น พร้อมแนวทางปฏิบัติตามกฎหมายดังกล่าวเพื่อเผยแพร่ประชาสัมพันธ์สร้างความรับรู้ความเข้าใจในการมีส่วนร่วมของประชาชนโดยการเข้าชื่อเสนอข้อบัญญัติท้องถิ่น รายละเอียดปรากฏตามสิ่งที่ส่งมาด้วย จึงเรียนมาเพื่อทราบและพิจารณาดำเนินการต่อไป เชิญเลขานุการสภาฯให้รายละเอียดครับ
เลขานุการสภาฯ	เรียนประธานสภา สมาชิกสภาทุกท่านครับ ในส่วนของร่างระเบียบสภาเทศบาลตำบลหนองพ้อว่าด้วยการดำเนินการของประชาชนในการเข้าชื่อเสนอข้อบัญญัติท้องถิ่น พ.ศ.2565 ก็ได้นำต้นแบบมาจากของกรมส่งเสริมการปกครองท้องถิ่น ประกอบด้วย 12 ข้อนะครับ ผมจะย่อให้นิดหนึ่งนะครับ ว่า 12 ข้อ ประกอบด้วยอะไรบ้าง ข้อที่ 1 ระเบียบนี้เรียกว่า ระเบียบสภาเทศบาลตำบลหนองพ้อ ว่าด้วยการดำเนินการของประชาชนในการเข้าชื่อเสนอข้อบัญญัติท้องถิ่น พ.ศ.2565 ข้อ 2 ระเบียบนี้ให้ใช้บังคับตั้งแต่วันถัดจากวันประกาศเป็นต้นไป ก็คือสมมุติว่าที่ประชุมเห็นชอบกับร่างนี้ก็ให้ประธานประกาศในวันพรุ่งนี้นับถัดไปหนึ่งวัน ข้อ 3 ในระเบียบนี้ ข้อบัญญัติ หมายความว่า เทศบัญญัติและข้อบัญญัติท้องถิ่น ปลัดองค์กรปกครองส่วนท้องถิ่น หมายความว่า ปลัดเทศบาล และให้หมายความรวมถึงเจ้าหน้าที่ของเทศบาล ซึ่งปลัดองค์กรปกครองส่วนท้องถิ่นให้เป็นผู้ดำเนินการแทน ในคำนิยามนี้ หมายถึง รองปลัดเทศบาล ซึ่งผมได้มอบอำนาจให้ปฏิบัติราชการแทนในบางส่วนงานที่ผมได้มอบอำนาจให้ปฏิบัติราชการแทน คำนิยามของ ผู้มีสิทธิเลือกตั้ง หมายความว่า ผู้มีสิทธิเลือกตั้งตามกฎหมายว่าด้วยการเลือกตั้งสมาชิกสภาท้องถิ่นหรือผู้บริหารท้องถิ่น   ผู้ประสานงาน หมายความว่า บุคคลที่ได้รับมอบหมายจากผู้มีสิทธิเลือกตั้งที่ยื่นคำร้องขอต่อ ประธานสภาเทศบาล ให้จัดทำร่างข้อบัญญัติท้องถิ่นหรือการเชิญชวนผู้มีสิทธิเลือกตั้ง ข้อ4 ผู้มีสิทธิเข้าชื่อเสนอข้อบัญญัติท้องถิ่นใดประสงค์จะให้เทศบาล ดำเนินการจัดทำร่างข้อบัญญัติท้องถิ่นหรือดำเนินการเชิญชวนผู้มีสิทธิเลือกตั้งให้ร่วมเข้าชื่อเสนอร่างข้อบัญญัติท้องถิ่น เพื่อเป็นการไม่เสียเวลาผมข้ามไปเลยนะครับ เพราะว่าทุกท่านน่าจะได้อ่านมาแล้ว ขอสรุปเพียงคร่าวๆ นะครับว่าหากเราผ่านร่างระเบียบของสภาเทศบาล ตัวนี้ไปนะครับก็จะเป็นช่องทางให้ผู้มีสิทธิเลือกตั้งในเขตพื้นที่เทศบาลตำบลหนองพ้อเรามีสิทธิยื่นออกข้อบัญญัติเพราะตามกฎหมายเดิมการยื่นข้อบัญญัติแจ้งง่ายๆว่ากฎหมายที่ใช้บังคับในเทศบาลตำบลหนองพ้อ จะจำกัดอยู่เฉพาะเสนอโดยสมาชิกสภาเทศบาล หรือเสนอโดยคณะผู้บริหาร การออกระเบียบนี้ก็สอดคล้องกับ พ.ร.บ. ซึ่งท่านประธานได้อ่านมาแล้วเบื้องต้น ก็เป็นช่องทางๆหนึ่งที่ประชาชนได้เสนอร่างข้อบัญญัติ ไม่ว่าจะเป็นข้อบัญญัติการจัดเก็บค่ารายได้ต่างๆที่อาจจะมีไม่เหมือนกันในแต่ละท้องถิ่น ก็เป็นเรื่องของประชาชนซึ่งประธานสภาต้องเปิดระเบียบให้ประชาชนดำเนินการตาม พ.ร.บ.ที่กำหนดไว้ ก็ขอนำเรียนโดยสรุปเพียงเท่านี้ ก็ขอให้ทุกท่านพิจารณาทั้ง 12 ข้อ ว่าจะเห็นชอบตามนี้หรือไม่ ในส่วนของการจัดทำร่างก็เป็นร่างที่ออกมาจากร่างที่กรมทำต้นแบบให้เราก็คิดว่าน่าจะเชื่อถือเพียงพอให้ท่านสมาชิกสภาจะเห็นชอบร่างดังกล่าวได้นะครับ
วิเชียร  บัวเนียม		เรียนประธานสภา ที่เคารพ ผมวิเชียร บัวเนียม สมาชิกสภาเทศบาลตำบลหนองพ้อ เขต 2 ก่อนที่เราจะพิจารณาในรายละเอียดของร่างระเบียบสภาเทศบาลตำบลหนองพ้อว่าด้วยการดำเนินการของประชาชนในการเข้าชื่อเสนอข้อบัญญัติท้องถิ่น พ.ศ.2565 ก็ตามที่ท่านเลขาได้พูดก็พอเข้าใจนะครับ ก็เป็นสิ่งที่ดีนะครับก็ระเบียบนี้ได้แนวทางปฏิบัติมาจากกรมส่งเสริมการปกครองท้องถิ่นนะครับ แต่ผมอยากถามขั้นตอนอยากให้ท่านประธานได้อธิบายให้ชัดเจนด้วย คือเรื่องที่ประธานเสนอญัตตินี้เข้ามา แต่ว่าท่านประธานได้ลงนามในร่างระเบียบไปแล้ว วันที่ก็ได้ลงไปแล้ว วันที่ 21 พฤศจิกายน หมายความว่าระเบียบนี้ได้ใช้บังคับตั้งแต่วันถัดจากวันประกาศเป็นต้นไป เท่ากับอันนี้ประธานได้ประกาศไปแล้ว วันที่ 21 พฤศจิกายน วันที่ 22 พฤศจิกายน ก็มีผลแล้ว ผมว่าดีที่มีระเบียบให้กับประชาชนแต่ว่าองค์รวมถ้าสมาชิกสภาเราพิจารณาร่างระเบียบตัวนี้ เท่ากับสมาชิกรับร่างระเบียบตัวนี้มันจะมีผลต่อกฎหมายหรือไม่ ขอฝากให้ท่านประธานสภาได้พิจารณาอีกครั้งหนึ่ง
เลขานุการสภาฯ  	ครับก็ขอบคุณท่านสมาชิกที่ได้พิจารณาอย่างรอบคอบ สำหรับเอกสารที่ท่านประธานได้ลงนามไปแล้ว เป็นเพราะผมไม่ได้ชี้แจงให้ประธานสภาทราบอย่างชัดเจน ก็เรียกได้ว่าเป็นความเข้าใจที่คลาดเคลื่อนนะครับ ก็ต้องกราบขอโทษท่านประธานครับ ที่ไม่ได้เปิดชี้แจงให้ท่านทราบทุกหน้าและขอเรียนท่านสมาชิกทราบว่ามันเป็นความเข้าใจคลาดเคลื่อนและบกพร่องตรงนี้ ขอนำเรียนท่านสมาชิกสภาว่าการลงนามของท่านประธานสภาในครั้งนั้น เป็นความเข้าใจคลาดเคลื่อน ถ้าทำให้ถูกต้องตัวนี้ก็คือเข้าที่ประชุมสภาก่อน ดังนั้นกระผมกราบขออภัยท่านประธานสภาและท่านสมาชิกสภามา ณ ที่นี้ ครับ 
ประธานสภา		ขอบคุณมากครับท่านวิเชียร  บัวเนียม ท่านเลขาครับ สมาชิกท่านอื่นมีใครอีกไหมครับ เชิญท่านวิเชียร  บัวเนียม ครับ
วิเชียร  บัวเนียม                 	เรียนท่านประธานสภาครับ ก็ขอพิจารณาในรายละเอียดนิดหนึ่งครับ ในข้อที่ 4 บรรทัดที่ 3 ให้ผู้เข้าชื่อ (จำนวนไม่เกินสิบคน) ถูกต้องนะครับ และก็ข้อ 10 วรรค 2 ย่อหน้าที่ 2 นะครับ ที่บอกว่าการถอนชื่อการร่วมการเข้าชื่อเสนอร่างข้อบัญญัติท้องถิ่นได้ก่อนที่ผู้มีสิทธิเข้าชื่อจะเสนอร่างข้อบัญญัติท้องถิ่นฉบับใด พร้อมลงลายมือชื่อ และส่งให้เทศบาลด้วยตนเองทางไปรษณีย์ ไปรษณีย์อิเล็กทรอนิกส์ หรือทางอิเล็กทรอนิกส์ ผมว่าน่าจะพิมพ์ตกไปนิดหนึ่ง เพราว่าถ้าแบบนี้เข้าใจว่าคนที่มีความประสงค์จะถอนชื่อเสนอร่างข้อบัญญัติท้องถิ่นฉบับใด พร้อมลงลายมือชื่อ และต้องส่งให้เทศบาลด้วยตนเองทางไปรษณีย์ หมายความว่าเจ้าของต้องไปส่งเอง พิมพ์คำว่าหรือตกไปหรือเปล่าครับ เพราะว่าอีกข้อมันมีอยู่ 
เลขานุการสภาฯ	ครับผมอ่านตามต้นแบบที่ได้มาจากกรมนะครับ ข้อ 10 ผู้มีสิทธิเลือกตั้งที่ร่วมเข้าชื่อจะเสนอร่างข้อบัญญัติท้องถิ่น มีสิทธิถอนการร่วมเข้าชื่อเสนอร่างข้อบัญญัติท้องถิ่นได้ก่อนที่ผู้มีสิทธิเข้าชื่อจะเสนอร่างข้อบัญญัติท้องถิ่นต่อประธานสภาเทศบาล การถอนชื่อจากการเป็นผู้ร่วมเข้าชื่อเสนอร่างข้อบัญญัติท้องถิ่น ให้ทำเป็นหนังสือซึ่งมีข้อความแสดงชื่อ ชื่อสกุล เลขประจำตัวประชาชน และข้อความที่แสดงให้เห็นว่าตนเองประสงค์จะถอนการร่วมเข้าชื่อเสนอร่างข้อบัญญัติท้องถิ่นฉบับใด พร้อมลงลายมือชื่อ และส่งให้เทศบาลด้วยตนเอง หรือทางไปรษณีย์ ไปรษณีย์อิเล็กทรอนิกส์ หรือทางสื่ออิเล็กทรอนิกส์ รูปแบบมาแบบนี้ครับ แต่ในส่วนของสภาเราปรับได้ครับ
วิเชียร  บัวเนียม	ครับเพราะถ้าดูอีกข้อหนึ่งในข้อที่ 4 จะชัดเจน นับจากล่างบรรทัดที่ 3 บุคคลใดเป็นผู้ประสานงานเพื่อประโยชน์ในการจัดทำร่างข้อบัญญัติและยื่นต่อประธานสภาเทศบาล ด้วยตนเองหรือส่งทางไปรษณีย์ 
เลขานุการสภาฯ	ครับก็ต้องขอบคุณท่านวิเชียร  บัวเนียม อีกครั้งหนึ่งนะครับ ที่ได้ดูร่างมาเป็นอย่างดีครับ ในส่วนของท่านวิเชียรได้เสนอว่า ข้อ 10 วรรคท้ายให้ใส่คำว่าหรือทางไปรษณีย์ ไปรษณีย์อิเล็กทรอนิกส์ หรือทางสื่ออิเล็กทรอนิกส์ ครับ เข้าใจตรงกันแล้วนะครับว่าท่านวิเชียรให้เพิ่มคำว่าหรือลงไปในข้อที่ 10 หลังจากนี้เดี๋ยวท่านประธานสภาก็จะขอมติที่ประชุมนะครับว่าสมาชิกสภาจะเห็นชอบตามที่ประธานสภาได้เสนอมาหรือตามที่ท่านวิเชียรได้เสนอให้เพิ่มเติม ขอเชิญท่านประธานสภาครับ
ประธานสภา	ท่านอื่นใครมีอะไรเพิ่มเติมอีกไหมครับ ถ้าไม่มีขอมตินะครับ ท่านสมาชิกท่านใดเห็นชอบกับร่างระเบียบสภาเทศบาลตำบลหนองพ้อว่าด้วยการดำเนินการของประชาชนในการเข้าชื่อเสนอข้อบัญญัติท้องถิ่น พ.ศ.2565ที่เสนอมา โปรดยกมือครับ
มติที่ประชุม	มติที่ประชุม ญัตติร่างระเบียบสภาเทศบาลตำบลหนองพ้อ ว่าด้วยการดำเนินการของประชาชนในการเข้าชื่อเสนอข้อบัญญัติท้องถิ่น พ.ศ.2565 ที่ประธานสภาเสนอ
			เห็นชอบ		-	เสียง
			ไม่เห็นชอบ	8	เสียง
			งดออกเสียง	1	คน (นายกมล  ฉิมรักษ์ ประธานสภา)
ประธานสภา		ท่านสมาชิกท่านใดเห็นชอบร่างระเบียบสภาเทศบาลตำบลหนองพ้อว่าด้วยการดำเนินการของประชาชนในการเข้าชื่อเสนอข้อบัญญัติท้องถิ่น พ.ศ.2565 ตามที่ท่านวิเชียร บัวเนียม เสนอโปรดยกมือครับ
มติที่ประชุม		มติที่ประชุม ญัตติร่างระเบียบสภาเทศบาลตำบลหนองพ้อ ว่าด้วยการดำเนินการของประชาชนในการเข้าชื่อเสนอข้อบัญญัติท้องถิ่น พ.ศ.2565 ที่นายวิเชียร บัวเนียม เสนอแก้เพิ่มเติม
			เห็นชอบ		9	เสียง
			ไม่เห็นชอบ	-	เสียง
			งดออกเสียง	-	คน 
ประธานสภา	ญัตติที่ 3.3 ญัตติการกำหนดสมัยประชุมสภาสมัยสามัญประจำปี พ.ศ.2566 และกำหนดสมัยประชุมสมัยแรกของปีถัดไป ก็ขอรายละเอียดเพิ่มเติมจากท่านเลขาครับ
เลขานุการสภาฯ	ครับ ตามระเบียบกระทรวงมหาดไทยนะครับว่าด้วยข้อบังคับการประชุมสภาท้องถิ่น พ.ศ.2547 และแก้ไขเพิ่มเติมถึงฉบับที่ 3 พ.ศ.2565 ข้อ 20 นะครับ และข้อ 21 การกำหนดจำนวนสมัยประชุมประจําปี ระยะเวลาและวันเริ่มต้นประชุมสมัย ประชุมสามัญประจําปีของแต่ละสมัยในปีนั้น วันเริ่มสมัยประชุมสามัญประจําปีของปีถัดไป และระยะเวลาของสมัยประชุมสามัญประจําปีสมัยแรกของปีถัดไป ให้ประธานสภาท้องถิ่นนําปรึกษาในที่ ประชุมสามัญประจําปีสมัยแรกของแต่ละปี โดยให้นําความในข้อ ๑๑ มาใช้บังคับโดยอนุโลม ก็นำเรียนเพื่อให้สมาชิกสภาเสนอสมัยประชุมสมัยสามัญของเทศบาลก็กำหนดไว้ไม่น้อยกว่าสองสมัยแต่ไม่เกินสี่สมัยส่วนจะเป็นวัน เวลา ช่วงใดก็เป็นหน้าที่ของสมาชิกนะครับ ขอเชิญท่านประธานสภาครับ
ประธานสภา	เชิญท่านสมาชิกสภาได้เสนอครับ สมัยประชุมสมัยสามัญประจำปี พ.ศ.2566 เชิญครับ เชิญคุณสมเกียรติ  เกื้อชู ครับ
สมเกียรติ  เกื้อชู	เรียนท่านประธานสภาที่เคารพ ผมนายสมเกียรติ  เกื้อชู ผมขอเสนอกำหนดสมัยประชุมสมัยสามัญปี 2566 จำนวน 4 สมัย ครับ
ประธานสภา	ขอผู้รับรอง 2 ท่านครับ
· นายปรีชา ชาญเมธี
· นายวีรวัฒน์  คงพรม
ประธานสภา	มีท่านอื่นเสนออีกไหมครับ ถ้าไม่มีก็ถือว่าสภาเทศบาลกำหนดสมัยประชุม สามัญ 4 สมัย นะครับ 
ประธานสภา	เชิญท่านสมาชิกกำหนดช่วงเวลาครับ
สมเกียรติ  เกื้อชู	เรียนท่านประธานสภาที่เคารพ กระผมนายสมเกียรติ  เกื้อชู สมาชิกสภาเทศบาลตำบลหนองพ้อ เขตเลือกตั้งที่ 1 ผมขอเสนอกำหนดสมัยประชุมสามัญประจำปี 2566 
สมัยแรก วันที่ 1 กุมภาพันธ์ 2566 – 2 มีนาคม 2566
สมัยที่สอง  วันที่ 1 มิถุนายน 2566 – 30 มิถุนายน 2566
สมัยที่สาม  วันที่ 10 สิงหาคม 2566 – 8 กันยายน 2566
สมัยที่สี่     วันที่ 16 พฤศจิกายน 2566 – 15 ธันวาคม 2566
สมัยแรกของปีถัดไป  วันที่ 1 กุมภาพันธ์ 2567 – 1 มีนาคม 2567
ประธานสภา			ขอผู้รับรอง 2 ท่านครับ
				- นายวิเชียร  บัวเนียม
				- นายไพจิตร  ฉิมรักษ์
ท่านอื่นมีใครจะเสนออีกไหมครับ ถ้าไม่มีก็ขอมติที่ประชุมนะครับ สมาชิกท่านใดเห็นชอบการกำหนดสมัยประชุมสมัยสามัญประจำปี 2566 และสมัยแรกของปี 2567 ตามที่ท่านสมเกียรติ เกื้อชู เสนอ โปรดยกมือครับ
มติที่ประชุม	มติที่ประชุมญัตติการกำหนดสมัยประชุมสภาสมัยสามัญประจำปี พ.ศ.2566 และกำหนดสมัยประชุมสมัยแรกของปีถัดไป 
     เห็นชอบ	9	เสียง
ไม่เห็นชอบ   -	เสียง
งดออกเสียง	 -	เสียง
ระเบียบวาระที่ 4		เรื่องอื่นๆ
ประธานสภา	ระเบียบวาระที่ 4 เรื่องอื่นๆ เชิญท่านสมาชิกสภาฯครับ  
วีรวัฒน์  คงพรม	เรียนท่านประธานสภาที่เคารพครับ ผมวีรวัฒน์  คงพรม สมาชิกสภาเทศบาล เขตที่ 2 ครับ วันนี้ผมมีเรื่องที่ชาวบ้านเขาเดือดร้อนเขาฝากมา  ว่าเราจะช่วยชาวบ้านได้อย่างไรบ้างครับ  ชาวบ้านเขาจะขอบ้านเลขที่แล้วมันมีขั้นตอนหลายอย่าง ต้องเขียนแบบเขียนแปลน แก้ปัญหายังไง ตอนที่ผมเป็นสมัยแรกไม่มีปัญหาเลย มาตอนนี้มีปัญหาเยอะได้ข่าวว่าเจ้าหน้าที่ของเรา เรียกค่าเขียนแบบอีก ครั้งนี้เราจะช่วยชาวบ้านได้อย่างไรบ้าง เพื่อลดค่าใช้จ่าย ตอนที่หาเสียงก็บอกแล้วว่าจะช่วยรักษา ดูแล พ่อแม่พี่น้อง ชาวบ้านให้ชาวบ้านอยู่สุขสบาย แต่กลับเป็นเจ้าหน้าที่ของเราทำให้เขาเดือดร้อน ครั้งก่อนผมได้คุยกับนายกแล้ว ปรึกษากันแล้ว หารือกันแล้ว ปัญหายังเกิดขึ้นมาอีกเราจะช่วยยังไงได้บ้าง และอีกอย่างก็ขยะชาวบ้านเขาร้องเรียนมาเยอะ เราต้องช่วยกันอีกแก้ไขกันอีก ว่าจะทำอย่างไร ครับ ขอบคุณมากครับ 
ประธานสภา	ครับ ขอบคุณมากครับ ท่านวีรวัฒน์  คงพรม ครับ ท่านอื่นมีใครมีอะไรอีกไหมครับ เดี๋ยวผมให้มีผู้ตอบคำถามของท่านสมาชิกครับ ท่านอื่นมีใครมีอะไรอีกไหมครับ 
ทวี  แสงปาน	เรียนท่านประธานสภาที่เคารพ ผมทวี แสงปาน ผมก็สับสนนะครับ การเขียนแบบเขียนแปลน ผมเคยทำนะครับ ผมเคยทำมาพอดีช่างได้เขียนให้ ไม่ใช่เจ้าหน้าที่เรียกนะครับ เป็นช่างที่บ้านสวน แล้วที่แหลมโตนดก็ไม่แพง การเขียนแบบ เขียนแปลน สองพันสามพัน แล้วแต่ ส่วนของเราเจ้าหน้าที่ของเราช่วยบ้างเล็กๆน้อยๆ ของหมู่ที่ 1 มีอยู่หลังหนึ่ง ยังไม่ได้ขอบ้านเลขที่นานแล้ว ชาวบ้านบางคนไม่มีเบี้ย ตรงนี้ถ้าทำได้นะครับ ช่างของเราช่วยเค้าบ้างเล็กๆน้อยๆ  เหมือนสักห้าพันก็เอาสักสองพันห้า ขอฝากเล็กๆน้อยๆ ครับขอบคุณครับ
เลขานุการสภาฯ	เรียนท่านประธานสภาครับขอชี้แจงเรื่องค่าเขียนแบบ อันดับแรกผมขอชี้แจงว่าเหตุผลที่มีความจำเป็นจะต้องใช้แบบยื่นขอบ้านเลขที่ก็เป็นเพราะว่ามีการบังคับใช่กฎหมายว่าด้วยการผังเมือง เมื่อก่อนไม่มีการประกาศใช้ การก่อสร้างทุกอย่างเป็นไปโดยง่าย แต่พอมีประกาศของจังหวัดพัทลุงและประกาศของทุกจังหวัดก็จะมีมาไม่ต่ำกว่าห้าหกปีแล้วนะครับเท่าที่ผมจำได้ การก่อสร้างทุกประเภทต้องได้รับอนุญาตจากเจ้าหน้าที่ท้องถิ่น เจ้าพนักงานท้องถิ่น นี่ก็หมายถึงท่านนายกเป็นคนอนุมัติแบบภายใต้การเห็นชอบจากผู้อำนวยการกองช่างเทศบาล เป็นผู้ตรวจแบบ ส่วนการเขียนแบบจำเป็นต้องมีไหม จำเป็นต้องมีครับและที่มาของแบบโดยหลักเจ้าของบ้านจะต้องหาช่างที่เขียนแบบที่มีใบประกอบวิชาชีพหรือว่ามีกฎหมาย หรือระเบียบที่เปิดให้เขาเขียนแบบได้ ส่วนในประเด็นของเทศบาลตำบลหนองพ้อ ผมก็เพิ่งเจอประเด็นขึ้นมาเมื่อสัปดาห์นี้ ช่างเขียนแบบแล้วเสนอมาผ่านผมขั้นตอนการพิจารณา แต่ปรากฏชื่อ ปรีชา มณีนิล เป็นผู้เขียนแบบ ผมก็เลยตีเรื่องกลับไป เพราะว่าจริงๆแล้ว การปฏิบัติหน้าที่ของข้าราชการในเทศบาล ต้องไม่เป็นผู้มีส่วนได้เสียกับงานหรือราชการในท้องที่นั้น ผมก็เลยบอกช่างไก่ไปว่าเจ้าหน้าที่เขียนแบบเองถือว่ามีส่วนได้ส่วนเสีย ผมก็เลยให้ท่านปรีชา ไปหาทีมงานคนอื่น มาเป็นเขียนแบบแทนในทางปฏิบัติ เหมือนของผมเนี่ยถ้าเกิดว่าจ้างช่างผมก็เคยจ้างในตอนสร้างบ้านเพราะเขาต้องใช้เวลาในการเขียนนอกเวลาราชการ ถ้าทำในเวลาราชการไม่ได้ แต่ความเหมาะสมหรือถูกต้องที่ช่างของเราเขียนเอง แล้วเสนอเอง และอนุมัติเองแบบนี้ไม่ถูกนะครับ ก็เลยตีกลับ ในส่วนของช่างพันได้คุยกับผมแล้วว่ามีกรณีเช่นนี้ผมก็ต้องตีกลับไปท่านนายกเองก็คงไม่ค่อยได้สังเกต ผมสังเกตเห็นก็คืนไปแล้ว ทีนี้ถ้าถามว่าเราขอช่วยเค้าได้ไหม ก็ได้ถ้าเขายินดี บางคนเขาก็รับงานเขียนแบบ แต่ต้องรับงานเขียนแบบนอกพื้นที่ แต่ถ้าท่านมารับงานเขียนแบบในพื้นที่ราชการของตัวเองก็ถือว่าเป็นผู้มีส่วนได้เสียก็จะดูให้รอบคอบกว่านี้นะครับ ในส่วนของราคาก็ขึ้นอยู่กับความยากง่ายของแบบบ้านแต่ละหลัง ตรงนี้เราต้องคุยกับช่างที่เราจะจ้างหรือขอช่วยเพราะเขาก็เป็นวิชาชีพของเขา แต่ในส่วนของลูกน้องผมผมก็กำชับเวลาเขียนแบบมาก็ต้องผ่านผอ.กองช่างก่อน กรณีถ้าเกิดมีการเรียกรับแบบนั้น ก็จะต้องสืบสวนให้ได้ความจริงก่อน ในส่วนของราคาจะขึ้นลงยังไงนั้นเราไม่สามารถตอบแทนช่างผู้เขียนแบบได้ ขอบคุณครับ
วีรวัฒน์  คงพรม	ครับยังไม่เข้าใจครับ ชาวบ้านลำบากเราจะช่วยชาวบ้านยังไงช่างเขียนแบบเราก็มี มีเงินเดือน ค่าตอบแทนก็มีอยู่สบาย นั่งทำงานห้องแอร์ เจ็บป่วยไม่สบายก็รักษาฟรี เนี่ยเราจะช่วยยังไงช่วยชาวบ้าน เขาไม่มีเงิน ช่างเราก็มีทำไม่ถูก ทำไม่ต้อง ออกบ้านเลขที่เขาได้ ขอน้ำขอไฟ แก้ปัญหาได้ไหมช่างเราก็มีทำให้ถูก อะไรก็ได้ออกบ้านเลขที่ให้เขาให้ได้ มีคนเคยทำมาแล้วเขาทำได้แต่ข้าราชการเราเนี่ยไปเรียกค่าเขา ดูแลลูกน้องด้วยไม่ได้ ผมอายเลยเขาพูด ครับขอบคุณครับ ฝากไว้ด้วยครับ
พันธุ์ทิพย์  ทองเดช 	เรียนท่านประธานสภาและสมาชิกสภาทุกท่านค่ะ ขอชี้แจงนิดหนึ่งนะค่ะเรื่องแบบคือ มันเป็นความรับผิดชอบของชาวบ้านเขาจัดการมาซึ่งคำว่าข้าราชการ นายช่างเขียนแบบมีค่ะ แต่ตำแหน่งนี้เขามีงานที่ไม่ใช่ว่าคุณนั่งสบายเฉยๆ แล้วสำนักงานนะค่ะงานอื่นก็ต้องมีแล้วเวลานอกราชการมันเป็นเรื่องที่เขาก็มีหน้าที่ของเขามีภาระของเขา บางคนเขารับงาน ยกตัวอย่างช่างโตนดด้วน เขารับงานเขาทำเวลานอก แต่เหมือนของดิฉัน ดิฉันไม่ยอมรับงานเลยนะค่ะ ช่างไก่เขารับงานเขาเพราะเขาทำเวลานอกแต่คุณก็ต้องจ่ายค่าเสียเวลาให้กับเขาคือจะบอกว่าให้คุณมาบริการประชาชนทั้งตำบล คุณคิดว่าพวกเราไม่มีงานเหรอค่ะ เรานั่งเฉยๆเหรอค่ะ ถ้าทั้งตำบลวันหนึ่งมีแค่คนสองคนวันหนึ่งไม่ต้องทำอะไรค่ะ เพราะว่าในรอบเดือนขออนุญาตก่อสร้างอาคารมีเยอะแยะ ก็บอกไปแล้วแนะนำไปแล้ว ว่าคุณรู้จักใครบ้าง ลูกหลาน หรือถ้ารู้จักใครก็อาจจะแนะนำไปที่ราคาไม่ตึงมาก ตรงนี้ชาวบ้านจะบอกว่ายากจนข้นแค้นก็คงไม่ใช่ จะบอกว่าจนมากลำบากมากจะมาโยนงานให้เจ้าหน้าที่เทศบาลก็ไม่ใช่นะค่ะ ข้าราชการเขาก็มีงานอื่นที่เขาต้องทำปัจจุบันไม่ได้นั่งว่างกันอยู่นะค่ะแต่ละคนงานทำเต็มหัวหมดคุณก็ต้องเข้าใจด้วยนะค่ะคุณเป็นสมาชิกคุณก็ต้องรู้ถ้าเกิดว่านั่งเฉยๆไม่ทำอะไรเลยได้ค่ะ แต่นี่งานแล้วช่างเราก็มีแค่สองคน เยอะนะค่ะงานคุณดูว่าไม่เยอะเพราะคุณไม่ได้มาสัมผัสค่ะ ขอบคุณค่ะ
วีรวัฒน์  คงพรม	ครับท่านประธานครับ ผมดูแล้วไม่จบ อันนี้ก็ฝากท่านนายกก็แล้วกัน ท่านปลัดหาวิธีดูว่าจะช่วยชาวบ้านยังไง ยิ่งพูดไปมันก็ยิ่งยาวครับ ท่านนายกกับท่านปลัดแก้ปัญหาผมเสนอแล้ว พูดแล้ว มีช่องทางแล้ว ชาวบ้านเขาช่วยเรามาแล้วในการเลือกตั้งเราช่วยเขาอีก ขอบคุณครับ
ประธานสภา	ท่านอื่นมีใครอีกไหมครับ ผมรับฝากครับ เชิญท่านปรีชา  ชาญเมธีครับ
ปรีชา  ชาญเมธี	กราบเรียนท่านประธานสภาที่เคารพ และสมาชิกสภาผู้ทรงเกียรติทุกท่านครับผมขอคุยเรื่องหลุมบ่อบนถนนดีกว่าครับ ตอนนี้หลุมเยอะครับเข้าหน้าฝนแล้วนะครับ น้ำลดน้ำลงก็กรุณาออกไปสำรวจในช่วงปีใหม่ก็จะได้ดูดีขึ้น ขอฝากเรื่องไฟฟ้าด้วยนะครับ สายป่าตอ หลุมเยอะนะครับ ท่านประธานครับขอบคุณครับ
พันธุ์ทิพย์  ทองเดช 	จะขอชี้แจงสายป่าตอเพราะว่าตอนนี้งบประมาณกำลังจะมาแล้วนะค่ะรอสักครู่เดียว
ปรีชา  ชาญเมธี	เรียนท่านประธานสภาอีกครั้งครับ สักสองหลุมก็พอครับไม่เยอะหรอกครับ มันลึกเยอะนะครับ ขอแค่นั้นครับ รู้แล้วว่างบประมาณมาแล้วแต่หลุม     มันลึกครับ เต็มๆครับถ้ารถหลุดออกมา แน่นอนครับ ผมขี่ประจำ ขอบคุณครับ
ประธานสภา	เชิญท่านทวี แสงปาน ครับ 
ทวี  แสงปาน	เรียนท่านประธานสภา  เป็นห่วงเรื่องแบบบ้าน สงสารทั้งสองฝ่ายครับ ก็คิดว่าชาวบ้านต้องเขียนแบบเนี่ย เทศบาลมันมีอยู่แล้วระเบียบ แต่ถ้าว่าราคามันตึง ราคาลดหย่อนนี่ ผมก็มีช่างนะครับลดราคากันได้ ถ้าชาวบ้านคนไหนสนใจติดต่อได้นะครับ
ประธานสภา	ครับถ้าใครต้องการเขียนแบบให้ติดต่อท่านทวี ได้นะครับ เชิญท่านอุทัย  บุตรดาซุย
อุทัย  บุตรดาซุย	เรียนท่านประธานสภา ท่านสมาชิก ท่านเลขา ข้าราชการ ทุกท่านครับ ผมอุทัย บุตรดาซุย  สมาชิกสภา เขต1 ของผมก็คงเป็นเรื่องเดิมนะครับผม ก็ลงกองช่างล้วนๆเลยน่าเห็นใจนะครับก็น่าเห็นใจเพราะว่าเป็นหน่วยที่เดือดร้อนที่สุด ไม่ว่าจะเป็นถนนหรือว่าจะเป็นไฟฟ้าหรือว่าจะเป็นน้ำประปาสำคัญมาก แต่ว่าชาวบ้านเดือดร้อนเราก็สงสารชาวบ้านเหมือนกัน เรื่องค่าน้ำครับ ของผมเนี่ยบิลล่าสุดประชุมครั้งก่อนครับครั้งที่ 1 วันที่ 29 กันยายน 2565 บิลตอนนั้นเดือนมกราคม –กุมภาพันธ์ เมื่อกี้ดูบิลไปแล้วก็เป็นเดือนมีนา-เมษา นี่เดือนพฤศจิกายน บิลยังไม่มาเลย ก็ติดลบอยู่เจ็ดเดือนครับนานนะครับแต่ของหมู่ที่1 เห็นจอยบอกว่าเป็นปีก็มีบางหลังนะครับก็อยากจะให้ช่วยแก้ไขเพราะชาวบ้านก็บอกผมอยู่ว่าจะทำยังไง เราจะแก้ไขกันยังไง เราต้องช่วยกันแก้ ชาวบ้านว่าเราก็ต้องลงไปครับ ผมก็ขอยินดีที่จะช่วยเหลือ แต่ส่วนราชการที่รับผิดชอบต้องไปพูดคุยกับชาวบ้านเผื่อเขาไม่เข้าใจ มันก็สะสมไปเรื่อยๆนะครับ มันก็เยอะนะครับแต่ละปี ไม่ใช่ว่าเฉพาะหมู่ที่ 3 นะครับ หมู่ที่ 6 ก็มีปัญหา หมู่ที่ 1 ก็มีนะครับ ทำยังไงดีเราจะแก้ไขกันยังไงดี เพราะว่าต้องคุยกันนะครับ จะปล่อยให้เป็นแปดเดือนเก้าเดือนอีกไม่ได้นะครับ ต้องแก้ปัญหา บางทีเขามาเก็บเราไม่ทราบหรอกครับเราไม่เคยดูบิล ไม่เคยเก็บบิล เพิ่งได้เก็บสองเดือนเนี่ยแหละก็เห็นใจครับ เห็นใจชาวบ้านด้วยเห็นใจกองช่างด้วย อีกเรื่องหนึ่งก็เป็นเรื่องของไฟส่องสว่าง พื้นที่ของหมู่ที่ 3 ซึ่งเป็นพื้นที่รับผิดชอบของเทศบาลตำบลหนองพ้อเรา หมู่ที่ 3 หมู่ที่ 6  ถนนไปทุ่งลานครับ ถนนที่ทำใหม่เมื่ออาทิตย์ก่อนก็ได้ออกข่าวหน้าหนึ่งครับก็มันมีส่วนนะครับเพราะว่ามันมืดรถมอเตอร์ไซต์ชนกันเสียชีวิตหนึ่งคนบาดเจ็บหนึ่งคนก็หลักๆก็คือไฟแสงสว่างไม่พอก็อยากจะให้ช่วยเรื่องนี้จากหอประชุมหมู่ที่ 3 นะครับ ไปถึงทุ่งลาน ที่เทศบาลตำบลหนองพ้อของเราดูแลผมคุยกับชาวบ้านแล้วนะครับว่าที่เป็นพื้นที่นาไม่เป็นไร เพราะติดได้นิดเดียว ถ้าเทศบาลสะดวกก็ขอบคุณมากครับ
ประธานสภา	มีท่านอื่นมีอะไรอีกไหมครับ
เลขานุการสภาฯ	ครับ เรียนท่านประธานสภา ในนามปลัดเทศบาลนะครับ ประเด็นที่ท่านอุทัย  บุตรดาซุย พูด เรื่องบิลค่าน้ำ เมื่อวานผมก็โดนชาวบ้านมาถามเรื่องบิลค่าน้ำ สามคนรุมผมคนเดียวครับ เพราะว่าได้รับใบแจ้งหนี้ไป ของเขาสามมาตร ก็มากก็ได้พูดคุยกับเขาไป เขายินดีที่จะจ่ายถ้าใบเสร็จให้เขาดู ในตอนนี้ที่เอกสารที่ออกไปให้ชาวบ้านมันเป็นการสรุปยอดว่าเดือนนั้นเท่าไร ชาวบ้านบางคนเห็นแค่ตัวเลข บางครั้งมันเป็นลูกหนี้คงค้างอยู่ หน้าที่ของกองคลังคุณต้องแจ้งยอด เราไม่ได้แนบใบแจ้งหนี้ต้นขั้ว บางรายก็คิดเอาเองว่าเท่านี้ๆ บางรายก็เป็นจำนวนมาก ประเด็นหลักๆก็คือผมขอโทษชาวบ้าน ในส่วนที่ค้างก็เกิดจากพนักงานของเราไม่ได้ออกไปเก็บอาจจะช่วงสถานการณ์โควิดด้วย และก็สะสมตรงนั้นมาสองสามเดือน ชาวบ้านเขาก็ไม่สบายใจที่จะจ่าย ผมก็บอกว่าให้น้องๆออกใบแจ้งไปก่อน แต่ไม่จำเป็นว่าผู้ใช้น้ำจะต้องชำระในคราวเดียว ก็คือชำระเฉพาะที่ประสงค์จะชำระก่อนได้ครับก็คือเราเพียงแค่บอก ในลำดับต่อไปผมจะเชิญผู้ใช้น้ำทุกคนมาที่เทศบาลมาพูดคุยและทำสัญญาประนีประนอม แต่ผมต้องทำความเข้าใจกับผู้ใช้น้ำก่อนว่าตรงกันหรือเปล่า เรื่องนี้เราเองก็หนักใจท่านนายกเองก็หนักใจ ในส่วนของการตั้งคณะกรรมการตรวจสอบเราเองก็ได้ตรวจสอบไปแล้วชุดหนึ่งนะครับกรรมการตรวจสอบข้อมูลก็เป็นข้าราชการภายในของเราจำนวน 5 คน เป็นผู้ตรวจสอบในเบื้องต้นนะครับ ประเด็นผิดปกติหรือว่าประเด็นที่รัฐอาจจะเสียหายผมก็เปิดเผยตัวเลขคร่าวๆอยู่ที่หนึ่งล้านเก้าแสนกว่าบาท แต่เงินตรงนี้ข้อเท็จจริงยังไม่ปรากฏว่าส่อไปในทางใดหรือไม่ แต่ว่าเลขมาตรในปัจจุบันกับในระบบมันมีการแตกต่างกันมาก และตอนนี้ท่านนายกก็ไม่ได้นิ่งนอนใจก็ได้แต่งตั้งคณะกรรมการขึ้นมาอีกชุดหนึ่งมาตรวจสอบความรับผิดทางละเมิดนะครับว่า การที่กรรมการที่เทศบาลตำบลหนองพ้อตั้งขึ้นมาชุดแรก กรรมการชุดที่สองจะมาตรวจสอบว่าจะเป็นล้านเก้าหรือไม่หรือจะน้อยกว่าหรือจะมากกว่าและจะมีใครต้องรับผิดชอบด้วย ก็อยู่ที่คณะกรรมการที่ท่านนายกได้วางไว้แล้ว ก็มีปลัดเทศบาลตำบลสมหวังเป็นประธานและมีนิติกรเทศบาลตำบล       บ้านพร้าว นิติกรของเทศบาลตำบลพนางตุง นิติกรของ อบต.ปันแต และนิติกรของเทศบาลตำบลควนขนุน องค์คณะของนิติกรท่านนายกก็ได้เชิญมาแล้วนะครับหนังสือตอบรับก็กำลังจะมาครบพอหนังสือตอบรับมาครบเราก็จะออกคำสั่งให้กรรมการชุดหนึ่งหาข้อเท็จจริงว่าตรงกับยอดเงินที่กรรมการของหนองพ้อพบล้านเก้านี่มันถูกต้องหรือไม่อย่างไรครับ ผมก็นำเรียนความคืบหน้าในส่วนของยอดเงินที่ควรจะเก็บได้แต่ไม่ได้เก็บแต่ในส่วนของชาวบ้านที่ค้างอยู่ก็ต้องมาดูเป็นรายๆนะครับว่าพี่น้องประชาชนยอมจ่ายได้ไหมตัวเองได้ใช้น้ำไปจริงมากน้อยแค่ไหน ถ้ารับกันได้ก็เป็นที่มาของสัญญาประนีประนอมยอมความจะเกิดขึ้นเพื่อไม่ให้ประชาขนเดือดร้อน    ก็ผ่อนให้ชำระตามกำลังก็สามารถทำได้ในเบื้องต้นนี้ก็ดำเนินการได้เพียงเท่านี้นะครับ หลังจากนี้เมื่อ สตง.เข้าตามแผนผมก็ไม่แน่ใจว่าจากการตรวจสอบในเรื่องน้ำเนี่ยจะมีรูปแบบหรือว่าออกมาเป็นอย่างไร ในส่วนของผมปลัดเทศบาล ท่านนายก ผู้บริหารก็ไม่ได้นิ่งนอนใจก็ต้องกราบขออภัย ฝากบอกชาวบ้านให้พวกเราด้วยนะครับว่าเราจะทำงานด้วยความสุจริตครับ ขอบคุณมากครับ 
ประธานสภา	เชิญคุณวิเชียร  บัวเนียม ครับ  
วิเชียร  บัวเนียม	เรียนท่านประธานสภา สมาชิกสภาทุกท่านครับ ผมก็สืบเนื่องจากท่านสมาชิกได้พูดเรื่องค่าน้ำด้วยว่าหลายเดือนแล้วไม่ได้เก็บค่าน้ำ เราก็มาแก้ไขปัญหาเฉพาะหน้านะครับ เพื่อไม่ได้กระทบกับชาวบ้าน กับสมาชิกนะครับ ผมอยากให้เทศบาลแจ้งเจ้าหน้าที่ไปประชุมในวันประชุมของหมู่บ้านไปชี้แจงให้เค้าทราบว่าในกรณีเช่นนี้เกิดขึ้นเพราะอะไรเพราะว่าชาวบ้านเขาต้องเสียนะครับ ถ้าเราทำหนังสือไป มีค่าปรับด้วยไหมถ้ามีค่าปรับ มันก็เป็นปัญหาเพราะว่ามันไม่ใช่ความผิดของชาวบ้าน ตรงนี้ก็ไปชี้แจงกับหมู่บ้านเรื่องรายละเอียดต่างๆแต่ละบ้านก่อน ก็ไปลดกระแสต่อต้านก่อน ขอบคุณครับ
ประธานสภา	สมาชิกท่านอื่นมีอะไรอีกไหมครับ เชิญท่านทวี แสงปาน ครับ
ทวี  แสงปาน	เรียนท่านประธานสภาที่เคารพ เรื่องน้ำครับผมคิดว่ามีปัญหาทั้งสองฝ่าย      ผู้เก็บน้ำบางวันไปสี่หลังห้าหลังแล้วก็กลับ บางคนไปนั่งเทียนเอา ตรงนี้ไม่รู้ว่าผู้เก็บน้ำหรือใครกันแน่ที่ผิดผมนึกไม่ออกว่าใครกันแน่ที่ผิดบางคนไม่เก็บจริง ที่แหลมโตนดนะครับคุณจรูญเก็บคนเดียว คนเดียวพารอด ของเรานี่น่าจะเยอะ เรื่องนี้น่าจะแยกการเก็บน้ำทั้งสองเขตให้ถูกต้อง ถ้าแยกคนโน้นเก็บทีคนนี้เก็บทีแต่ละวันบางครั้งมันผิด บางครั้งไปประเมินมาตรน้ำ สองชั่วโมงไปสองหลังสามหลังก็กลับ นั่งเทียนเอา ค่าเก็บน้ำนี่ค่าตอบแทนก็มี ถ้านายกให้เจ็ดพันไม่เอานะเอาเท่าเพื่อนแปดพัน ผมรู้นะครับ ขอฝากแค่นี้ครับ
ประธานสภา	ครับท่านอื่นมีอะไรอีกไหมครับ ถ้าไม่มีผมขอปิดการประชุมครับ ขอบคุณครับ
ปิดการประชุม  เวลา 10.45 น.	


				ลงชื่อ			       ผู้จดรายงานการประชุม
     				       (นางสาวชนะทีปกร  คงศรีทอง)
         					     เลขานุการสภา
















		คณะกรรมการได้ตรวจสอบรายงานการประชุมสภาเทศบาลแล้วถูกต้อง

				(ลงชื่อ)		  	ประธานกรรมการตรวจรายงานการประชุม
				      (นายอุทัย   ศิริรัตน์)
				(ลงชื่อ)			  กรรมการตรวจรายงานการประชุม
				     (นายอุทัย  บุตรดาซุย)
				(ลงชื่อ)			เลขานุการกรรมการตรวจรายงานการประชุม
				     (นายไพจิตร  ฉิมรักษ์)

สภาเทศบาลตำบลหนองพ้อ พิจารณารับรองรายงานการประชุมฉบับนี้ เมื่อคราวประชุมสภาเทศบาล           ตำบลหนองพ้อ สมัยวิสามัญสมัยที่   ครั้งที่ 1 ประจำปี 2566  เมื่อวันที่     มกราคม พ.ศ.2566


ลงชื่อ
(นายกมล  ฉิมรักษ์)
ประธานสภาเทศบาลตำบลหนองพ้อ
